Twee ‘rowers’ tydens rooftog by huis doodgeskietFoto: SAPD Die polisie het in ŉ verklaring gesê die voorval het omstreeks 21:00 by ŉ huis in Van Riebeeckpark in Kemptonpark plaasgevind. Die eienaar van die huis, wat ŉ vuurwapeninstrukteur is, het saam met sy vriend buite die huis gesit toe hulle deur twee gewapende mans genader is. “Die verdagtes het hul vuurwapens op die mans gerig en hulle beveel om in die huis in te gaan. Terwyl hulle na binne gestap het, het die huiseienaar sy vuurwapen gegryp en ŉ skietgeveg het tussen hom en die verdagtes ontstaan. Albei verdagtes is doodgeskiet,” het die polisie gesê. Russel Meiring, woordvoerder van ER24, het gesê paramedici is na die toneel ontbied, maar met hul aankoms was die verdagtes reeds dood. Een verdagte het buite in die tuin gelê, terwyl die tweede binne die huis gelê het, het Meiring gesê. Volgens die polisie is twee vuurwapens in die verdagtes se besit gevind. ŉ Silwer Suzuki-voertuig wat aan die verdagtes behoort, is ook naby die huis gevind. Die voertuig is nie as gesteel aangemeld nie.